Infraštruktúra si žiada investície
V obci si v minulom roku mohli vydýchnuť aspoň čo sa týka vodovodu. Dokončili ho v rámci skupinovej stavby, no zatiaľ nie je zavedený do rekreačnej oblasti zvanej Šutrovňa. Pretože je v nej zhruba 120 chát, predstavitelia obce sa snažia, aby rekreanti mali nezávadnú vodu čo najskôr, preto ho chcú vybudovať v spolupráci s Bratislavskou vodárenskou spoločnosťou. Projekt je vypracovaný, treba vybaviť stavebné povolenie.
Kanalizácia v Sekuliach je vybudovaná na 30 percent ako gravitačná, zvyšok treba dobudovať v rámci združenia troch obcí (Moravský Svätý Ján, Sekule, Borský Svätý Jur). Podklady pre stavebné konanie sa pripravujú, novobudovaná kanalizácia by vzhľadom na geologické podložie mala byť tlaková.
S výstavbou infraštruktúry úzko súvisí pribúdanie nových domov a bytov. V obci už občanom slúžia tri bytové domy, z toho sú dve nájomné bytovky so 16 bytmi, ktoré v Sekuliach postavili a odovzdali do užívania v roku 2003.V súčasnosti hľadajú vhodný pozemok pre výstavbu ďalších bytov, taktiež sú dobré podmienky pre výstavbu dvoch ulíc rodinných domov, kde sú vybudované inžinierske siete a naplánovaná kanalizácia. Okrem toho by radi otvorili denný stacionár pre dôchodcov. Zatiaľ starostlivosť o starších občanov riešia donáškou jedla, nákupov a liekov. V obci by taktiež mal pribudnúť penzión rodinného typu pre dôchodcov s kapacitou 60 obyvateľov, kde by našli doliečovacie a rehabilitačné služby . Obec vlastní pozemok a mieni prikúpiť ďalší. Ak sa podarí realizovať tento projekt a získať grant, zhruba o tri roky by penzión mohol slúžiť tým, ktorí takúto starostlivosť potrebujú. Rekonštruovať by v Sekuliach chceli aj námestie a miestne komunikácie, pretože pripravované plány rozvoja obce by takéto vylepšenia potrebovali. V najbližších dňoch sa začne s rekonštrukciou obecného rozhlasu a verejného osvetlenia s nákladom asi milión Sk. Svoje by si pýtala aj základná škola v obci, ktorú navštevujú tiež deti z Moravského Svätého Jána. Fasáda budovy je v havarijnom stave. Potrebné je vymeniť okná a zatepliť. Doteraz sa vymenili okná len na druhom poschodí s dotácie Ministerstva školstva SR. Žiadosť o ďalšie financie je podaná na Krajskom školskom úrade.
Turistov treba pritiahnuť atraktívnou ponukou
Snom a cieľom starostky spolu s poslancami je urobiť zo zverenej obce turistickú lokalitu. Sekule skutočne majú predpoklady na to, aby oslovili tých, čo chcú príjemne stráviť voľný čas. Zaujímavosťou je napríklad sútok riek Moravy a Dyje, ktoré tu vytvára tzv. trojštátie – Slovensko, Rakúsko, Česká republika. Keby sa ešte podarilo predĺžiť Baťov kanál až po sútok a premostiť Moravu pre peších turistov atraktívnosť obce by sa prudko zvýšila.
To najlepšie však asi Sekuľanov neminie. Na dosiaľ nevyužitých pozemkoch je totiž naplánovaná výstavba Golfparku .Množstvo väčších aj menších jazier a rovná plocha vhodná na jamkoviská sľubuje pre golfistov zo široka – ďaleka dobré zážitky. Okrem toho svitá na lepšie časy aj milovníkom kúpania v blízkej lokalite je tu snaha o vybudovanie aquaparku.
Starostka obce s obecným zastupiteľstvom sa vôbec netaja, že majú záujem o rozvoj cestovného ruchu. Chceli by dosiahnuť, aby Sekuľania, ktorí sa chcú venovať "práci na vlastnom", mali možnosť uplatniť svoj talent. Nielen pracovný, ale aj umelecký. Veď nenadarmo majú v obci dva folklórne súbory, Sekulanky a Sekulánek. Rekonštruovať by bolo treba azda 40 - ročný Dom kultúry. Túžia tiež po obecnom múzeu, v ktorom by sa chceli prezentovať s nádhernými krojmi. Pri Obecnom úrade plánujú výstavbu altánku s pódiom, na ktorom budú môcť vystupovať hudobné a divadelné skupiny. Realizácia projektov však bude vyžadovať nemalé financie. Podarí sa naplniť sny obecnej samosprávy?
ANDREA ENGELOVÁ